Henry Allingham

Henry Allingham a l'era nà ai 6 ëd giugn 1896 a Clapton, ant l'est ëd Londra e a l'é mòrt a Ovingdean pòch apress 3 bòt dla matin dij 18 ëd luj 2009, antramentre ch'a durmìa.
Da mars 2009, apress la mòrt ëd Tomoji Tanabe a l'era l'òm pì vej dël mond.

Biografìa
Dal 1915 al 1918 Allingham a l'ha combatù ant ël Royal Naval Air Service, predecessor dla Royal Air Force creà dël 1918.
Dël 1919, apress la smobilisassion, a l'ha marià Dorothy Cater, ch'a l'é restà soa fomna fin-a a soa mòrt dël 1970, e a l'é andàit a travajé a la Ford, anté ch'a l'é restà fin-a ch'a l'é andàit an pension ant ël 1961.

Durant la sconda guèra mondial, mersì a soa formassion da anginié, a l'ha travajà a 'n proget për neutralisé le min-e magnétiche alman-e.

L'angagg an pùblich
Dal 2001, cand ch'a l'ha rancontrà Dennis Goodwin, fondador dl'assossiassion dij veteran dla prima guèra mondial, Allingham a l'é angagiasse a fé conòsse ij sò arcòrd ëd guèra, partissipand a le comemorassion, bele apress ch'a l'era dventà bòrgno e an sna cadrega a roe, e andasend ant le scòle a conté lòn che chiel a l'avìa vivù.

Dal 2006 a l'é stabilisse an na ca d'arpòs e dël 2008 a l'ha publicà n'autobiografìa, The kitchener's last volunteer, con la prefassion dël prinsi Carl.
An mars 2009 l'ambassador ëd Fransa ant ël Regn Unì a l'ha falo ufissial dla Legion d'onor.

Allingham, Henry